
Republika Hrvatska
Trgovački sud u Osijeku
Stalna služba u Slavonskom Brodu
Trg pobjede 13
35000 Slavonski Brod  
                                             
                                                                                     Broj:1/St-1048/2018-13

	U   I M E   R E P U B L I K E   H R V A T S K E	
R J E Š E N J E

	TRGOVAČKI SUD U OSIJEKU STALNA SLUŽBA U SLAVONSKOM BRODU, po stečajnoj sutkinji Vesni Vukelić, u prethodnom postupku radi utvrđivanja pretpostavki za otvaranje stečajnoga postupka nad dužnikom AGRO CIJEPOVI d.o.o. Kutjevo, Kamenjača 1, OIB 17784968930, dana 17. prosinca 2018.

r i j e š i o     j e


	I - Obustavlja se prethodni postupak radi utvrđivanja pretpostavki za otvaranje stečajnoga postupka nad dužnikom AGRO CIJEPOVI d.o.o. Kutjevo, Kamenjača 1, OIB 17784968930.

II- Dužnik AGRO CIJEPOVI d.o.o. Kutjevo, Kamenjača 1, OIB 17784968930, dužan je naknaditi troškove postupka u iznosu 175,00 kn, u roku od 8 dana od dana pravomoćnosti ovog rješenja, koji trošak se ima isplatiti izravno na račun Financijske agencije br: HR4223900011100017042, model HR05, s pozivom na broj: 7524005-17784968930. 

III - Nalaže se Financijskoj agenciji RC Osijek, po pravomoćnosti ovog rješenja, izdati nalog poslovnoj banci dužnika AGRO CIJEPOVI d.o.o. Kutjevo, Kamenjača 1, OIB 17784968930, da oslobodi i vrati novčana sredstva u iznosu 5.000,00 kn koja su zaplijenjena na ime predujma za namirenje troškova stečajnog postupka.

	IV- Ročište radi očitovanja o prijedlogu zakazano na dan 20. prosinca 2018. u 13,00 sati, neće se održati.

Obrazloženje 


	Na temelju odredbe čl. 110 Stečajnog zakona (NN br. 71/15, 104/17, dalje SZ) Financijska agencija RC Osijek podnijela je prijedlog za otvaranje stečajnoga postupka nad dužnikom AGRO CIJEPOVI d.o.o. Kutjevo, Kamenjača 1, OIB 17784968930.

	U prijedlogu FINE navodi se da dužnik na dan 19.07.2018. u Očevidniku redoslijeda Osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u ukupnom iznosu od 248.919,68 kn u koji iznos je uračunata kamata i naknada Financijske agencije za provedbu ovrhe na novčanim sredstvima. 

	Temeljem prijedloga, sud je rješenjem posl.br. 1/St-1048/2018-3 od 10. rujna 2018. pokrenuo prethodni postupak radi utvrđivanja pretpostavki za otvaranje stečajnog postupka nad dužnikom te zakazao ročište radi očitovanja o prijedlogu.

Podneskom od 14. prosinca 2018. dužnik je podnio prijedlog za obustavu postupku obzirom da poslovni račun više nije blokiran i ne postoje evidentirane neizmirene obveze te je u cilju dokazivanja te činjenice u privitku podneska dostavio potvrdu FINE od 14.12.2018.

	Uvidom u priloženu potvrdu FINE od 14.12.2018. proizlazi da dužnik na dan izdavanja potvrde na poslovnom računu više nema evidentiranih neizmirenih obveza, a isto stanje poslovnog računa je i na dan donošenja ovog rješenja, što je sud utvrdio službenim putem uvidom u Očevidnik o redoslijedu osnova za plaćanje putem aplikacije e-blokade.

Odredbom čl.5 Stečajnog zakona (NN 71/15, 104/17, dalje SZ) propisano je da se stečajni postupak može otvoriti ako sud utvrdi postojanje stečajnog razloga, a stečajni razlozi su nesposobnost za plaćanje i prezaduženost. Prema odredbi čl.6 st 2 smatrat će se da je dužnik nesposoban za plaćanje ako u očevidniku redoslijeda osnova za plaćanje koji vodi FINA ima jednu ili više evidentiranih neizvršenih osnova za plaćanje u razdoblju od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa te ako nije isplatio 3 uzastopne plaće koje radniku pripadaju prema Ugovoru o radu, Pravilniku o radu, Kolektivnom ugovoru ili posebnom propisu odnosno prema drugom aktu kojim se uređuju obveze poslodavca prema radniku.	

	Kako iz dostavljene potvrde FINE kojom se sukladno čl.6 st 3 SZ-a dokazuje prestanak postojanja nesposobnosti za plaćanje kao stečajnog razloga, jasno proizlazi da dužnik u očevidniku redoslijeda osnova za plaćanje nema evidentiranih obveza i račun više nije blokiran, to je sud utvrdio da je kod dužnika više nije ostvaren stečajni razlog predviđen odredbom čl.6 SZ-a pa je iz tih razloga valjalo postupak obustaviti i odlučiti kao pod točkom I izreke ovog rješenja na temelju odredbe čl. 128 st 9 SZ-a.

	Odluka o naknadi troškova postupka donesena je na temelju odredbe čl.128 st 9 SZ-a kojom je propisano da, ukoliko se postupak obustavi zbog činjenica da je dužnik do završetka prethodnog postupka postao sposoban za plaćanje, troškove provedenog postupka u tom slučaju dužan je naknaditi dužnik. 

Troškovi koji su nastali u ovom postupku odnose se na trošak FINE koja ima pravo na naknadu stvarnih troškova temeljem odredbe čl.44 st 3 SZ-a, dok je vrsta i visina naknade propisana Pravilnikom o vrsti i visini naknade troškova Financijske agencije u predstečajnom postupku i o visini naknade troška Financijske agencije za podnošenje prijedloga za otvaranje stečajnog postupka (NN br. 106/15).

Prema odredbi čl.3 st 1 navedenog Pravilnika, visina naknade troška za podnošenje prijedloga za otvaranje stečajnog postupka određena je u iznosu 140,00 kn uvećana za porez na dodanu vrijednost. 


Kako ukupan trošak FINE na ime naknade za podnošenje prijedloga za otvaranje stečajnog postupka s obračunatim PDV-om iznosi ukupno 175,00 kn i kako je taj trošak dužan snositi dužnik temeljem odredbe čl.128 st 9 SZ-a, to je odlučeno kao pod točkom II izreke ovog rješenja.	

Obzirom da je FINA sukladno odredbi čl. 112 SZ-a na ime predujma za podmirenje troškova stečajnog postupka dala nalog banci za zapljenu novčanih sredstava s računa dužnika u iznosu 5.000,00 kn, to je odlučeno zaplijenjena novčana sredstva vratiti na poslovni račun dužnika pa je odlučeno kao pod toč. III.

Obzirom da je postupak obustavljen, zakazano ročište radi očitovanja o prijedlogu neće se održati pa je odlučeno kao pod točkom IV izreke rješenja.


    U Slavonskom Brodu, 17. prosinca 2018.


                                                                                                    	 STEČAJNA SUTKINJA:
                                                                                                     	        Vesna Vukelić v.r.
					

NAPUTAK O PRAVNOM LIJEKU:
Protiv ovog rješenja može se izjaviti žalba u roku od 8 dana
od dana dostave rješenja, a dostava se smatra obavljenom
istekom osmog dana od dana objave pismena na mrežnoj 
stranici e-Oglasna ploča suda.

Dostaviti putem mrežne stranice e-Oglasna ploča suda:
1. FINA, po pravomoćnosti putem pošte
2. dužnik 
3. poslovna banka, po pravomoćnosti putem pošte

